Személyiségi jogot sértett a deportálásról szónokoló jobbikos képviselő - haon.hu
Személyiségi jogot sértett a deportálásról szónokoló jobbikos képviselő
2015.09.24 18:29
Debrecen, 2015. szeptember 24., csütörtök (MTI) – A Debreceni Törvényszék szerint Mohácsi László, a Jobbik hajdú-bihari önkormányzati képviselője személyiségi jogokat sértett, amikor megyei közgyűlési felszólalásában a cigányság deportálásáról beszélt. A bíróság csütörtöki elsőfokú ítéletében eltiltotta a politikust a további jogsértéstől.
Tóth Endre Tamás bíró ítéletében leszögezte: az alperes megsértette a felperes emberi méltósághoz, becsülethez és a hátrányos megkülönböztetés tilalmához fűződő jogait, amikor közgyűlési felszólalásában – utalva a miniszterelnök szavaira, amelyek szerint a cigányok Európa rejtett erőforrásai – úgy fogalmazott: “akkor lehetne deportálni őket, hogy kibontakozhassanak”.
Mohácsi Lászlónak a hajdú-bihari megyei napilapban 15 napon belül, a saját költségén nyilatkozattal kell elégtételt szolgáltatnia a felperesnek, akit – az új polgári törvénykönyv rendelkezései alapján – százezer forint sérelemdíj is megillet – ismertette az ítéletet a bíró.
Egyebek mellett arról beszélt, hogy a településen 2900 ember nem dolgozik, a cigánygettóban harmadik világbeli állapotok uralkodnak. Véleménye szerint azonban ez nem helyi probléma, hanem az egész ország problémája, és “ha Orbán Viktor szerint a cigányok Európa rejtett erőforrásai, akkor lehetne deportálni őket, hogy kibontakozhassanak”.
Tóth Endre Tamás bíró felidézte, hogy a közgyűlés elnöke akkor azonnal figyelmeztette Mohácsi Lászlót a megengedhetetlen szóhasználat miatt.
Mohácsi László nem jelent meg az ítélethirdetésen.
Címkék: cigányság, Debrecen, deportálás, ítélet, jobbik, képviselő, Mohácsi László, személyiségi jog